Soldater og sikkerhedsstyrkers voldsomme fremfærd i de fattige afrikanske udkantsområder er den klart vigtigste årsag til, at afrikanske terrorgrupper kan rekruttere nye krigere.

Det viser den første omfattende kortlægning af terroristernes baggrund og motiver, der bygger på interview med 495 terrorister i nogle af verdens mest bestialske terrorgrupper: Boko Haram, Islamisk Stat og Al Shabaab.

Myndighedernes aktioner, herunder ’drab på en pårørende eller ven’ eller ’arrestation af en pårørende eller ven’, var udslagsgivende for, at 71 pct. – næsten tre ud af fire – traf beslutningen om at slutte sig til en terrorbevægelse.